

LĒMUMS

Ādažos, Ādažu novadā

2024. gada 8. maijā **Nr.178**

**Par dalību starptautiskā bulinga novēršanas programmā KiVa**

Ādažu novada pašvaldības dome izskatīja Latvijas Republikas Izglītības un zinātnes ministrijas piedāvājumu (reģistrēts ar reģ. Nr. ĀNP/1-11-1/24/2020) Ādažu novada pašvaldības vispārējās izglītības iestādēm piedalīties bulinga novēršanas programmā KiVa (turpmāk – KiVa programma), kas ietver trīs daļas:

1. universālās profilakses aktivitātes skolu vidē, tostarp nodarbības, video un tiešsaistes spēles skolēniem, rokasgrāmatas, metodiskie materiāli pedagogiem, vadlīnijas un informatīvi materiāli vecākiem;
2. agrīna intervence ar rīcības algoritmu situācijām, ja bulings skolā jau noticis, paredzot strādāt vienlaikus gan ar pāridarītāju, gan ar cietušo bērnu, gan citiem iesaistītajiem;
3. monitoringa rīks, lai sekotu līdzi izmaiņām skolā saistībā ar bulinga izplatību.

Izglītības iestāžu dalība KiVa programmā ir bez maksas.

Ādažu vidusskola un Carnikavas pamatskola izteica vēlmi piedalīties programmā.

Uzsākot KiVa programmas īstenošanu, izglītības iestādēm būs jānorīko KiVa programmas koordinators skolā, jāizveido KiVa komanda, kurā iesaistītas trīs personas no pedagogu, atbalsta personāla un/vai skolas administrācijas vidus, kā arī jāveic skolēnu anketēšana pirms KiVa programmas uzsākšanas (visās klasēs 2024. gada maijā).

Projekts atbilst Ādažu novada Attīstības programmas vidējā termiņa prioritātēm:

* “VTP12: Iedzīvotāju dzīves stabilitāte un drošība” (rīcības virziena “RV12.3: Sabiedriskās kārtības un drošības nodrošināšana” uzdevuma “U12.3.1: Nodrošināt iedzīvotājiem drošu vidi visā administratīvajā teritorijā, t.sk., ugunsdrošību, civilo drošību, drošību uz ūdens, u.c.);
* “VTP14: Attīstīta sadarbība ar citām pašvaldībām, iestādēm un organizācijām” (rīcības virziena “RV14.1: Sadarbības veicināšana ar citām pašvaldībām, iestādēm un organizācijām” uzdevumam “U14.1.10: Īstenot sadarbību ar citām iestādēm”).

Pamatojoties uz Pašvaldību likuma 4. panta pirmās daļas 4. punktu, 5. panta pirmo daļu un Valsts pārvaldes iekārtas likuma 54. panta piekto daļu, Ādažu novada pašvaldības domes 2023. gada 14. jūnija saistošo noteikumu Nr. 18/2023 “Ādažu novada pašvaldības nolikums” 47., 50. punktiem, Ādažu novada pašvaldības dome

**NOLEMJ:**

1. Atbalstīt Ādažu vidusskolas un Carnikavas pamatskolas dalību KiVa programmā.
2. Pilnvarot Ādažu vidusskolas un Carnikavas pamatskolas direktorus slēgt sadarbības līgumus ar Valsts kanceleju par attiecīgo izglītības iestāžu piedalīšanos KiVa programmas īstenošanā, parakstīt līdzfinansējuma apliecinājumus, atskaites, u.c. dokumentus, kas saistīti ar līguma saistību izpildi.
3. Pašvaldības Centrālās pārvaldes Izglītības un jaunatnes nodaļas izglītības speciālistei Kristīnei LUDIŅAI-JĀKOBSONEI pārraudzīt programmas KiVa ieviešanas procesu Ādažu vidusskolā un Carnikavas pamatskolā.
4. Pašvaldības Centrālās pārvaldes Attīstības un projektu nodaļai papildināt Ādažu novada Attīstības programmas (2021-2027) Rīcības plāna uzdevumu “U14.1.10: Īstenot sadarbību ar citām iestādēm” ar jaunu pasākumu “Ā14.1.10.18 – KiVa programmas ieviešana Ādažu novada vispārējās izglītības iestādēs (atbildīgais – Izglītības un jaunatnes nodaļa, Ādažu vidusskola, Carnikavas pamatskola; izpildes termiņš 2024.-2027.; Finanšu resursi – Cits finansējums; Iznākuma rādītāji – Projektu ietvaros Ādažu vidusskolā un Carnikavas pamatskolā tiks veiktas darbības, lai mazinātu bulingu izglītības iestādēs, piedaloties starptautiskā bulinga novēršanas programmā KiVa).
5. Izglītības un jaunatnes nodaļas vadītājai veikt lēmuma izpildes kontroli.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU